Lav et referat af nedenstående tekst:

Tekst:
REGAN Vest har de seneste fire år fået 2,6 millioner kroner om året til driften, men regeringens udspil til en ny finanslov sætter ikke et konkret beløb af til driften af museet de kommende år. I stedet er der afsat 50 millioner om året til en bred vifte af kulturinstitutioner, hvor der så skal forhandles om fordelingen af pengene. Heraf lægger regeringen op til, at halvdelen af pengene skal gå til kultur- og musikinitiativer for børn. Bunkeren er lige nu ved at blive gjort klar til museumsgæster, men at folkene bag nu ikke ved, om - og i givet fald hvor mange penge - de kan se frem til at få i driftsbevilling er en mavepuster, der skaber usikkerhed for hele projektet. - Jeg kan ikke forestille mig at gøre projektet færdigt, hvis ikke jeg har nogle penge at gøre det færdigt for. Hvordan skal jeg gøre det? spørger museumsdirektør ved Nordjyllands Historiske Museum Lars Chr. Nørbach retorisk. I regeringens udspil til en ny finanslov, er der ikke afsat en konkret driftsbevilling til koldkrigsbunkeren, der efter planen skulle åbne for offentligheden for første gang næste år. - Det skaber en usikkerhed, hvornår kan vi åbne, kan vi åbne, det er sådan nogle af de spørgsmål, museets bestyrelse nok vil stille mig, når vi kommer dertil. Regeringen understreger i dag, at de gerne vil videreføre driftstilskuddet til REGAN Vest. - Det er vigtigt med stabile økonomiske rammer. Særligt i denne tid. Derfor ønsker regeringen også at forlænge finanslovsbevillingerne til en række vigtige kulturinstitutioner rundt omkring i landet, skriver kulturminister Joy Mogensen (Socialdemokratiet) på sin Facebook-profil. Sammen med en række andre kulturtilbud er REGAN Vest nævnt som kandidat til en årlig pulje på 50 millioner kroner for de næste to år. Men i koldkrigsbunkeren 60 meter under jorden føler de sig hverken købt eller solgt. - En pulje er en pulje, og vi vil alle dage være dårligere stillet med en midlertidig pulje, end at være på den faste finanslov, siger Lars Chr. Nørbach.

Referat:
Regeringens forslag til en ny finanslov sår ny tvivl om åbningen af koldkrigsbunkeren REGAN Vest i Rebild.